भारती सुन्न-सुन्न रेई गेई। डाक्टर होर फी बोले : "इस बिष-मिले-दुद्दै दे भांडे गी हत्थै च लेइयै, जिस बेलै यूरोप वाले रोजगार करन आए तां उनेंई जपान ने गै पछानेआ हा। ते इसैकरी अज उसदा भाग-सतारा चमकै करदा ऐ, ते इसैकरी ओ यूरोप वाले दा बरोबरी दा मित्र ऐ। पर उनें लोकें गी नां भारत ने पछानेआ ते नां चीन ने। उनें दिनें स्पेन दा राज चबक्खी फैले दा हा। इक निक्के सारे जपानी ने स्पेन दे इक जहाजी गी पुच्छीआ हा, एडा बड़ा राज तुसेंई किआं थोई गेआ?" जहाजी ने गलाया, "बड़े मजे कन्ने-असें जिस देसै पर कब्जा करना होऐ, उत्थें अस पैह्लें लेई जन्ने आं बेचने वास्तै माल, फी छुन्नी-छंदे करियै उत्थें दे राजे कशा मंगनेआं थोड़ी सारी जमीन। फी उत्थें सद्दने आं पादरिए गी। ओ मते लोकें गी ईसाई भाएं नईं बनांदे पर उस देसै दे धर्म दी बेह्द निंदेआ करदे न। इस कन्ने लोक बिगड़ी खड़ोंदे न ते इक दौं पादरिएं गी मारी बी छोड़दे न। बस फी उसै बेलै स्हाड़ी फौज ते तोफां - बंदूकां आंई पुजदिआं न। ते फी ओ फौजी तौले गे दस्सी दिंदे न जे स्हाडे सभ्य देसै दिआं मनुक्ख-मारू मशीनां असभ्य लोकें दे हत्थयारें कशा किन्नियां श्रेष्ट न।’ ए सुनियै जपानिये गलाया: "तां मालको, तुस अपना बोरिया बिस्तरा इत्थोआं चुक्को, असें तुसाड़े वपारै दी लोड़ नेईं।’ ए गलाइयै ते उनें बदेसिए गी बाह्र कड्डियै जापान ने कनून पास करी दिता जे जदूं तोड़ी चन्न-सूरज चढ़दे-घरोंदे रौंह्ङन, अदूं तोड़ी ईसाई लोक स्हाड़ी धरती पर गैं नेईं रक्खी सकङन। ते जेकर रखङन तां उनें गी मौती दी सजा भुगतनी पौग।